
Értékek tükrében a párizsi olimpia megítélése

   Kutatásom során a párizsi olimpia két, nagy visszhangot kiváltó eseményét elemeztem értékorientációk alapján. A munkám során a megnyitó ünnepség és a bokszoló ügyének megítélésekor történt ellentmondások feltérképezése volt a fő célkitűzés. A ceremónia esetében a kulturális örökségeket és az emberi jogokat vetettem össze egymással, míg az ökölvívó megkérdőjelezhető részvételével kapcsolatban a sportolói jogok háttérbe szorulását tanulmányoztam. Három elemzési módszert használtam a kutatás során. Elsőként több országból érkező híreket hasonlítottam össze egymással, mindeközben figyelembe vettem a híroldalak értékszemléletét. Ezen kívül még a közösségi médiában megjelent bejegyzésekre adott hozzászólásokat vizsgáltam, amellyel még árnyaltabb képet kaphattam a témákban. A hétköznapi emberek véleménye is meghatározó szerepet töltött be a kutatásom során. A kérdőívemre 111 válasz érkezett be három hét alatt.
   A magyarok egy sportszerető nép, ezt a kérdőív eredménye is bebizonyította, hiszen a válaszadók 90%-a követte az olimpia eseményeit és aktívan szurkolt a hazai versenyzőknek. A magyar híroldalak esetében a jobb és bal oldal értékszemlélete ütközött, míg a külföldi portálokon nem volt megfigyelhető ilyen. A közösségi média elemzés során Imane Khelif ügyében nem kaptam eredményt, de a megnyitó megítélése megegyezett a kérdőív résztvevőinek véleményével. A bokszoló női kategóriában való részvétele megítélése vitatott volt a médiában, de az mindenesetre biztos, hogy mind az algériai, mind az ellenfeleinek a jogai sérültek az eset következtében.
   Összességében a párizsi olimpia a 2024-es év egyik legmeghatározóbb eseménye volt, ezt nagyban köszönhette a botrányoknak, amikről a sajtó még az események után is szívesen írt cikkeket a híroldalakon. Az esetek következménye még ismeretlen, de a jövőben biztos számíthatunk különböző szigorításokra, változtatásokra. 



